陪王毅伯遊柏梯寺次毅伯韻
作者：趙鼎
朝代：宋

paragraphs: 伊昔耐辱人，誅茅此山谷。
愛閑如愛官，食薇如食肉。
酌泉吸山光，清泠飽空腹。
故居今宛然，修篁蔽山麓。
我亦困塵籠，暮年思退縮。
道人梯柏處，夢想長在目。
崎嶇乃夙心，寧問隘車轂。
危蹬亂水石，悲風號竹木。
款步轉嶔岈，舉頭蒙樸蔌。
徑欲走其顛，仰羨孤飛鶩。
層峰擁户來，何啻三十六。
幽人豈知此，相對一茅屋。
真成拓異境，不勝無遺鏃。
夜枕却生寒，尚煩盃酒燠。
清夢那得長，魚鼓驚晨粥。
五老曉相迎，霧雨如盥沐。
引我眺北嶺，坐覺天宇蹙。
朝日湧地低，明霞疑可掬。
欲留採黄精，媿此鬢髪秃。
正恐泛槎星，已見君平卜。